CELEX: C2005/115/28
Language: sl
Date: 2005-05-14 00:00:00
Title: Zadeva C-123/05: Tožba Komisije Evropskih skupnosti proti Italijanski republiki, vložena dne 15. marca 2005

14.5.2005   
            
            
               SL
            
            
               Uradni list Evropske unije
            
            
               C 115/15
            
         Tožba Komisije Evropskih skupnosti proti Italijanski republiki, vložena dne 15. marca 2005
   (Zadeva C-123/05)
   (2005/C 115/28)
   Jezik postopka: italijanščina
   Komisija Evropskih skupnosti, ki jo zastopata X. Lewis in A. Aresu, člana pravne službe Komisije, je dne 15. marca 2005 na Sodišče Evropskih skupnosti vložila tožbo proti Italijanski republiki.
   Tožeča stranka Sodišču predlaga, naj:
   
               1.
            
            
               ugotovi, da Italijanska republika s tem, da je sprejela člen 44 zakona št. 724 z dne 23. decembra 1994, ki spreminja besedilo člena 6 zakona št. 573 z dne 24. decembra 1993 s tem, ko je v navedeno besedilo vstavila drugi pododstavek, ki dovoljuje podaljšanje javnih naročil storitev in blaga v korist izvajalcem prejšnjega naročila, ni izpolnila obveznosti iz členov 11, 15 in 17 Direktive Sveta 92/50/EGS (1) z dne 18. junija 1992 o usklajevanju postopkov za oddajo javnih naročil storitev in iz členov 6 in 9 Direktive Sveta 93/36/EGS (2) z dne 14. junija 1993 o usklajevanju postopkov oddaje javnih naročil blaga, kakor tudi iz členov 43 ES in 49 ES;
            
         
               2.
            
            
               Italijanski republiki naloži plačilo stroškov.
            
         Tožbeni razlogi in bistvene trditve
   Komisija izpodbija določbe iz člena 6, drugi pododstavek, zakona št. 573 iz leta 1993, kakor je bil spremenjen s členom 44 zakona št. 724 iz leta 1994. Navedeni drugi pododstavek zlasti, kljub temu, da prepoveduje tiho podaljšanje pogodb, ki so jih javni organi sklenili za dobavo blaga in opravljanje storitev, obenem določa, da „v treh mesecih po izteku pogodbe organi preučijo, ali razlogi primernosti in javnega interesa govorijo v prid podaljšanju teh pogodb in če je tako, sopogodbeniku sporočijo svojo željo za podaljšanje“.
   Komisija meni, da te določbe javnim organom omogočajo oddajo, na neposreden način in brez postopka javnega razpisa, novih javnih naročil storitev in blaga, ki naj bi bila tako oddana v neskladju s pravom Skupnosti. Te določbe naj bi bile v nasprotju z načeli iz Direktiv 92/50/ES in 93/36/ES, ki ločeno urejata področji javnih naročil storitev in blaga. Poleg tega naj bi bila taka norma v nasprotju z načelom prepovedi diskriminacije in transparentnosti, katerih namen je zagotavljanje svobode ustanavljanja in opravljanja storitev iz členov 43 in 49 Pogodbe ES.
   
      (1)  UL L 209, 24.7.1992, str. 1.
   
      (2)  UL L 199, 9.8.1993, str. 1.